Spreuke 19 - Heilige Bybel [Afrikaanse Bybel 1933/1953]
Selfs ywer is sonder kennis nie goed nie; en hy wat haastig is met die voete, trap mis.
'n Mens se sotheid bederwe sy weg, maar sy hart is vertoorn op die HERE.
Baie soek die guns van die edele, en die man van geskenke het 'n hoop vriende.
Al die broers van die arme haat hom; hoeveel te meer hou sy vriende hulle ver van hom af! Hy jaag agter hulle aan met woorde -- weg is hulle!
Weelde pas nie vir 'n dwaas nie, hoeveel minder vir 'n kneg om oor vorste te heers!
Die verstand van 'n mens maak hom lankmoedig, en dit is vir hom 'n eer om die oortreding te vergewe.
Die grimmigheid van 'n koning is soos die gebrom van 'n jong leeu, maar sy welgevalle is soos dou op die plante.
'n Dwase seun is 'n ramp vir sy vader, en die gekyf van 'n vrou is 'n aanhoudende gedrup.
Luiheid laat in 'n diep slaap val, en een wat traag is, moet honger ly.
Wie die gebod hou, bewaar sy lewe; hy wat sy weë nie ag nie, sal sterwe.
Tugtig jou seun, want daar is hoop; maar laat dit nie in jou opkom om hom dood te maak nie.
Hy wat groot van woede is, sal die straf dra; want as jy wil red, dan maak jy dit nog erger.
Baie planne is in 'n man se hart, maar die raad van die HERE, die sal bestaan.
Die vrees van die HERE is tot die lewe; en versadig bring 'n mens die nag deur, sonder om deur 'n onheil besoek te word.
Steek die luiaard sy hand in die skottel, dan bring hy dit nie eens na sy mond terug nie.
Slaan jy die spotter, dan word die eenvoudige bedagsaam; maar bestraf jy die verstandige, dan sal hy kennis verkry.
Hy wat sy vader geweld aandoen en sy moeder wegjaag, is 'n seun wat skande maak en skandelik handel.
Hou op, my seun, om na tug te luister, terwyl jy tog afdwaal van die woorde van kennis.
Vir die spotters staan strafgerigte klaar en slae vir die rug van die dwase.